b'\n_START_ARTICLE_\nVirusna ovojnica\n_START_PARAGRAPH_\nV\xc3\xadrusna ov\xc3\xb3jnica ali v\xc3\xadrusni pl\xc3\xa1\xc5\xa1\xc4\x8d je pri nekaterih virusih prisotna najbolj zunanja struktura, sestavljena iz lipidov, ki izvirajo iz lipidnega dvosloja gostiteljeve celice. Odvisno od vrste virusov virusna ovojnica nastane bodisi iz celi\xc4\x8dne membrane gostiteljeve celice bodisi iz membrane Golgijevega aparata ali endoplazemskega retikuluma. Med molekulami lipidov se nahajajo tudi beljakovine. Virusna ovojnica obdaja virusno kapsido, znotraj katere se pa nahaja virusna dednina._NEWLINE_Prisotnost oziroma odsotnost virusne ovojnice je tudi pomembno sodilo pri taksonomskem razvr\xc5\xa1\xc4\x8danju virusov. Lo\xc4\x8dimo viruse z ovojnico in gole viruse, ki ovojnice nimajo. Goli virusi pri izstopu iz gostiteljeve celice vedno povzro\xc4\x8dijo njen propad, virusi z ovojnico pa se lahko spostijo iz gostiteljeve celice, ne da bi povzro\xc4\x8dili njeno lizo._NEWLINE_Virusna ovojnica ima pomembno vlogo pri vstopu virusa v celico, zagotavljanju odpornosti virusa na vplive okolja in razku\xc5\xbeila in omogo\xc4\x8dajo spreminjanje povr\xc5\xa1ine virusa. Virusna ovojnica je z evolucijskega stali\xc5\xa1\xc4\x8da prednost v primerjavi z golimi virusi. Virusu omogo\xc4\x8da, da la\xc5\xbeje uide gostiteljevemu imunskemu sistemu oziroma da se la\xc5\xbeje prilagodi na razmere v gostiteljskem organizmu. Vse to je povezano tudi z dejstvom, da imajo vsi virusi, ki so se v zadnjem \xc4\x8dasu pojavili pri \xc4\x8dlove\xc5\xa1tvu kot stvarna ali potencialna gro\xc5\xbenja za pojav pandemije (virus HIV, virus SARSa, virus gripe, virus ebole, virus zahodnega Nila ...), virusno ovojnico.\n_START_SECTION_\nZgradba\n_START_PARAGRAPH_\nVirusna ovojnica je vselej sestavljena iz beljakovin, ki so vklju\xc4\x8dene v lipidni dvosloj. Vklju\xc4\x8devanje beljakovin virusne ovojnice v lipidno membrano se zgodi \xc5\xbee med njihovo sintezo na ribosomih zrnatega endoplazemskega retikuluma. Ovojnica se bodisi tvori \xc5\xbee na tem mestu iz membrane endoplazemskega retikuluma ali pa se beljakovine prenesejo v celi\xc4\x8dno membrano ali membrano Golgijevega aparata iz ene od omenjenih membran nastane virusna ovojnica. Beljakovine virusne ovojnice se proizvedejo v gostiteljevi celici na podlagi virusne dednine; beljakovine, ki so lastne gostiteljski celici in se nahajajo v membrani, se pri nastanku virusne ovojnice ne vklju\xc4\x8dijo vanjo. Torej je virusna ovojnica zgrajena le iz lipidov gostiteljske celice, ne pa tudi njenih membranskih beljakovin. Beljakovine, vklju\xc4\x8dene v ovojnico, se sintetizirajo v gostiteljski celici na podlagi genskega zapisa virusa._NEWLINE_Obi\xc4\x8dajno je dele\xc5\xbe beljakovin v ovojnici zelo visok, da beljakovine prekrivajo vso zunanjo povr\xc5\xa1ino virusa. Sama lipidna membrana zato za protitelesa sploh ni dostopna. Pri nekaterih virusih, na primer pri hepadnavirusih, je dele\xc5\xbe beljakovin tako visok, da skorajda ni lipidnih komponent; tak\xc5\xa1ne ovojnice so pravilnej\xc5\xa1ih oblik in \xc5\xa1e bolj odporne na okolijske razmere.'